Ինքնաթիռներով օդաչուների փախուստների վերը նշված դեպքերը ևս չեն կարող մտորման տեղիք չտալ։ Որոշ տեղեկությունների համաձայն նման դեպքերը զգալիորեն ավելի շատ են, սակայն գաղտնի են պահվում։ Իհարկե այդ դեպքերը հիմնականում արևմտյան հատուկ ծառայությունների լավ մշակված գործողություններն էին։ Բայց հատկանշականն այն է, որ նման մասսայական դեպքեր այլ երկրների արտադրության կործանիչների հետ չեն եղել, խորհրդային այլ մակնիշի կործանիչ ինքնաթիռներից նման շատ առևանգումներ և փախուստներ ևս չեն եղել։ Հատկապես ամերիկացիները բոլոր ժամանակներում և բոլոր հնարավորություններով ձեռք էին գցում «ՄիԳ»-եր։ Որոշ տեղեկությունների համաձայն նրանք «ՄիԳ» կործանիչներով ստեղծել էին գաղտնի էսկադրիլիա և լրջորեն ուսումնասիրում էին խորհրդային տեխնիկան։ Մասնավորապես 1970 ական թվականների կեսերին Եգիպտոսը նոր զենքերի խմբաքանակի դիմաց ԱՄՆ-ին վաճառեց 16 «ՄիԳ-23ՄՖ», վեցական «ՄիԳ-23ՄՍ» և «ՄիԳ-23ԲՄ», երկուական «ՄիԳ-21Ու» և «Սու-20» ինքնաթիռներ։ Բնականաբար ամերիկացիները սրանք ուսումնասիրեցին և անգամ տվեցին իրենց դաշնակիցներին։ ԱՄՆ-ին փոխանցվեց նաև Լիբիացի օդաչուի բերած կործանիչը, որով փոխանցումից մի քանի օր անց հենց այդ կործանիչով վթարվեց և մահացավ ամերիկացի գեներալ Ռոբերտ Բոնդը։